Imtella' Ġunju 22, 2021 Id-diskoteki fl-Italja se jiftħu l-bibien tagħhom mill-ġdid fl-ewwel għaxart ijiem ta' Lulju. Dan ħabbru s-Sottosegretarju tas-Saħħa Taljan Andrea Costa f'kollegament radjofoniku mal-istazzjon RTL 102.5. Costa qal li dan se jkun possibbli minħabba l-Green Pass li se jibda jintuża mill-1 ta' Lulju li ġej . Costa fisser li dan il-pass se jittieħed wara taħditiet li kellu mal-Ministru għas-Saħħa Taljan, Roberto Speranza. Qal, li d-data preċiża ta' meta d-diskoteki jistgħu jerġgħu jibdew joperaw se titħabbar aktar tard din il-ġimgħa. Fi kliem Costa, wasal iż-żmien li anki s-settur tad-divertiment jerġa' jibda jqum fuq saqajh bil-mod il-mod. Il-Green Pass mistenni jiffaċilita l-ivvjaġġar fl-Unjoni u jagħti daqqa t'id biex il-pajjiżi jirkupraw mill-effetti ekonomiċi ħżiena li sofrew fl-aħħar xhur. Iċ-ċertifikat tal-vaċċin ta' Malta se jkun rikonoxxut minn din is-sistema.